**Dôvodová správa**

**Všeobecná časť**

Poslanecký návrh zákona, ktorým sa mení a dopĺňa zákon č. 5/2004 Z. z. o službách zamestnanosti a o zmene a doplnení niektorých zákonov v znení neskorších predpisov (ďalej len „návrh zákona“) je vypracovaný ako iniciatívny návrh.

Návrh zákona akcentuje aj odporúčanie Rady Európskej únie v tom zmysle, aby Slovensko prijalo opatrenia s cieľom účinnejšie riešiť dlhodobú nezamestnanosť, čo sa prejavuje v návrhu zákona tak, že sa podporuje rozvoj zamestnanosti a vznik nových pracovných miest v regiónoch ktoré majú nezamestnanosť na úrovni 18% a vyššiu.

Potreba novej právnej úpravy vyplynula najmä z pretrvávajúceho úsilia upraviť legislatívne prostredie v oblasti zamestnanosti tak, aby podpora zamestnanosti zo strany štátu mohla byť pre zamestnávateľov administratívne dostupnejšia a efektívnejšia.

Súčasne návrh zákona navrhuje vytvoriť nový legislatívny rámec na podporu zamestnávateľov na vytvorenie nových pracovných miest v okresoch s minimálnou mierou evidovanej nezamestnanosti vyššou alebo rovnakou ako je 18% v kalendárnom roku, ktorý predchádza kalendárnemu roku, v ktorom sa príspevok poskytuje.

 V tejto súvislosti sa navrhuje

Zavedenie nového príspevku pre zamestnávateľa na podporu rozvoja zamestnanosti na každé novo vytvorené pracovné miesto 70%

 / reprezentuje dvojnásobnú aktuálnu sumárnu hodnotu odvodov a daní vyjadrenú v percentuálnej podobe, ktorú platí zamestnávateľ / z minimálnej mzdy

Opatrenie sa vzťahuje len na toho zamestnávateľa, ktorý prijme do trvalého pracovného pomeru zamestnanca na neurčitý čas

Zamestnávateľ bude môcť požiadať o príspevok až po splnení nasledovných kritérií:

a) nebol on ani jeho štatutárny orgán, ani člen štatutárneho orgánu právoplatne odsúdený za trestný čin korupcie, za trestný čin poškodzovania finančných záujmov Európskej únie, za trestný čin legalizácie príjmu z trestnej činnosti, za trestný čin založenia, zosnovania a podporovania zločineckej skupiny alebo za trestný čin založenia, zosnovania alebo podporovania teroristickej skupiny, alebo za trestný čin terorizmu a niektorých foriem účasti na terorizme,

b) nebol on ani jeho štatutárny orgán, ani člen štatutárneho orgánu právoplatne odsúdený za trestný čin, ktorého skutková podstata súvisí s podnikaním,

c) nebol naňho vyhlásený konkurz, nie je v reštrukturalizácii, nie je v likvidácii, ani nebolo proti nemu zastavené konkurzné konanie pre nedostatok majetku alebo zrušený konkurz pre nedostatok majetku,

d) nemá evidované nedoplatky poistného na zdravotné poistenie, sociálne poistenie a príspevkov na starobné dôchodkové sporenie, ktoré sa vymáhajú výkonom rozhodnutia,

e) nemá evidované daňové nedoplatky, ktoré sa vymáhajú výkonom rozhodnutia.

Predpokladom na poskytnutie príspevku je zaplatenie preddavku na poistné na povinné verejné zdravotné poistenie, poistného na sociálne poistenie a povinných príspevkov na starobné dôchodkové sporenie platených zamestnávateľom

Reagujúc na aplikačnú prax, novela zavádza tiež podmienku, že zamestnávateľ, alebo jeho organizačná zložka musí mať sídlo v okresne s minimálnou mierou evidovanej nezamestnanosti vyššou alebo rovnakou ako je 18% v kalendárnom roku, najmenej jeden rok pred podaním písomnej žiadosti o príspevok.

Návrh zákona je v súlade s Ústavou Slovenskej republiky, ďalšími všeobecne záväznými právnymi predpismi, medzinárodnými zmluvami a inými medzinárodnými dokumentmi, ktorými je Slovenská republika viazaná, a s právom Európskej únie.

Vplyvy návrhu zákona na štátny rozpočet, rozpočty obcí a rozpočty vyšších územných celkov, na podnikateľské prostredie, sociálne vplyvy a vplyvy na informatizáciu spoločnosti sú uvedené v doložke vybraných vplyvov, ktorá je súčasťou dôvodovej správy.